Rector Welcoming | Stellenbosch University Open Day
Die Rektor se verwelkoming:
Welkom, toekomstige Maties!
Vorige Opedae is gewoonlik in persoon op ons pragtige kampus op Stellenbosch gehou. Vanjaar is dit as gevolg van COVID-19 in 'n virtuele ervaring omskep, maar dit beloof om nog net so opwindend te wees.
Om te probeer uitvind wat jy met jou lewe ná skool moet doen, is iets wat 'n mens slapelose nagte kan gee. En die meeste van ons was al daar! So, met hierdie webtuiste probeer ons om die senuwees te bedaar deur jou 'n voorsmaak te gee van hoe jou lewe kan lyk as jy by die Universiteit Stellenbosch (US) inskryf.
In stede daarvan om angstig te wees, wil ons hê jy moet opgewonde wees oor wat die US bied. Die hoeveelheid vakke, kursusse en buitemuurse aktiwiteite mag dalk oorweldigend lyk, maar dit beteken ook dat daar beslis iets vir jou sal wees.
Ja, 'n universiteit is eerstens 'n akademiese instelling. As jy weetgierig, gereed om te leer en gretig is vir nuwe ontdekkings, is jy op die regte pad.
Maar 'n universiteit is nie net 'n plek waar jy klas loop, na lesings luister, en dan weer alles in 'n eksamen neerskryf nie. Nee, dis ook 'n plek waar jy die lewe ontleed, jou horisonne verbreed en as 'n jong volwassene ontwikkel – hetsy dit nou in 'n lesingsaal, in 'n koshuis, op die sportveld, in die koor of in en om Stellenbosch se besienswaardighede en studentelewe is.
sonke siya phambili,
Een van ons universiteit se kerntemas is "'n transformerende studente-ervaring". En jy hoef nie wyd en syd te soek om iemand te vind wat dit gaan beaam nie – jy sal 'n transformasie ondergaan.
As jy steeds in die hoërskool is, hoef niemand vir jou te sê dat ons in 'n tegnologiese era leef nie, jy weet dit beter as ek. So omarm dit, maak kontak met ons en ontdek hoe jou lewe as 'n Matie moontlik kan lyk.
Ons sien uit daarna om van jou te hoor en is opgewonde om jou volgende jaar op die kampus te verwelkom waar jy van toekomstige Matie na wáre Matie sal groei!